**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.02.2020, ora 08.00 – 11.02.2020, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 11.02.2020, ora 07.00**

**RÂURI**

**Debitele au fost în creștere** datorită efectului combinat al precipitațiilor lichide prognozate, cedării apei din stratul de zăpadă și propagării pe râurile din bazinele hidrografice: Iza, Tur, Lăpuș, Crasna, Barcău, Crișul Repede, Arieș, Bârzava, Caraș, Nera, Cerna și bazinele superioare si mijlocii ale Crișului Negru, Crișului Alb, Begăi și Timișului, iar pe râurile din bazinele hidrografice Jiu, Olt, Vedea, Argeș, Ialomița, Trotuș, Bistrița, Moldova, Suceava și pe cele din Dobrogea, debitele au fost staționare.

Pe celelalte râuri, debitele au fost, în general, în scădere.

Formaţiunile de gheaţă (gheaţă la maluri, năboi, pod de gheață) existente pe râurile din Maramureș, Transilvania, Oltenia, Muntenia și Moldova s-au menținut fără modificări importante.

Curge năboi pe Iza, Mara, Someșul Mare, Lăpuș, Râul Doamnei, Ialomicioara, cursurile superioare ale Mureșului, Oltului, Moldovei și Bistriței.

Debitele se situează în general la valori cuprinse între 30-90% din mediile multianuale lunare, în jurul și peste mediile multianuale lunare pe râurile din bazinele: Arieș, Târnava Mică, cursul mijlociu și inferior al Mureșului, Suceava și Sitna, pe cursurile superioare ale Siretului, Moldovei și Bistriței, şi mai mici (sub 30% din normalele lunare) pe râurile din bazinele hidrografice: Crasna, Moraviţa, Vedea, Jijia, pe unii afluenți ai Jiului inferior (Coșuștea, Amaradia), ai Oltului inferior (Mamu, Beica, Olteţ) și ai Argeșului (Râul Doamnei), pe râul Tazlău, în bazinele Bârladului și Jijiei și cursul inferior al Bistriței.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în creștere** datorită precipitațiilor prognozate, cedării apei din stratul de zăpadă și propagării pe râurile din bazinele hidrografice: Crasna, Barcău, Crișuri, Arieș, Bega, Timiș, Bârzava, Caraș, Nera, Cerna și afluenții Mureșului inferior și în general staționare pe celelalte râuri.

Creșteri mai însemnate de niveluri și debite ca urmare a precipitațiilor mai însemnate cantitativ prevăzute și cedării apei din stratul de zăpadă se pot înregistra pe unele râuri din Crișana și Banat.

Formațiunile de gheață (gheață la maluri, năboi, pod de gheață) se vor menține fără modificări importante, intensificându-se curgerile de năboi (zăpadă înghețată în albie) pe unele sectoare de râu din nordul și centrul țării.

**DUNĂRE**

**Debitul la intrarea în ţară (secţiunea Baziaş) în intervalul 10.02.2020 – 11.02.2020 a fost în creștere, având valoarea de 6400 m3/s**, peste media multianuală a lunii februarie (5300 m3/s).

În aval de Porţile de Fier debitele au fost în creștere.

**Debitul la intrarea în ţară (secţiunea Baziaş) va fi în creștere (6600 m3/s).**

În aval de Porţile de Fier debitele vor fi în creștere.

**2.** **Situaţia meteorologică în intervalul 10.02.2020, ora 08.00 –11.02.2020, ora 06.00**

**Administraţia Naţională de Meteorologie** (A.N.M.) a emis în data de 10.02.2020, la ora 10:00, **AVERTIZAREA METEOROLOGICĂ Nr. 13**, conform căreia:

**- MESAJ 1**

**COD GALBEN:** ,,*În intervalul 10 februarie, ora 14:00 - 11 februarie, ora 20:00, la munte, vântul va prezenta intensificări, cu viteze de 65...75 km/h, iar îndeosebi în zona înaltă, rafalele vor depăși 90 km/h și va fi viscol. Vor fi intervale în care în Banat, Crișana, Transilvania și Maramureș rafalele vor depăși 55...65 de km/h și izolat 70...80 km/h. Temporar va ninge în masivele montane din nordul țării, iar în restul zonei de munte, în Maramureș și în nord – estul Transilvaniei, la început vor fi precipitații mixte, favorizând formarea de polei, apoi vor predomina ninsorile. Cantitățile de precipitații vor fi mai însemnate în Carpații Occidentali, nordul Carpaților Orientali și în vestul Carpaților Meridionali, unde vor depăși local 15 l/mp și izolat 20...25 l/mp, iar la atitudini în general de peste 1500 m se va depune strat consistent de zăpadă.*

*Notă: intensificări ale vântului, cu rafale în general de 45...55 km/h, vor fi și în restul teritoriului. Precipitații mai ales sub formă de ploaie și lapoviță se vor semnala și în celelate regiuni, izolat vor fi condiții de polei, iar în sud-vest, cantitățile de apă vor depăși 10...15 l/mp.”*

**COD PORTOCALIU:** ,,*În intervalul 10 februarie, ora 18:00 - 11 februarie, ora 20:00, în zona înaltă de munte a județelor Maramureș, Bistrița-Năsăud, Mureș, Suceava, Neamț, Cluj și Bihor vor fi intensificări susținute ale vântului cu rafale de peste 90...120 km/h și temporar va ninge viscolit, determinând scăderea vizibilității sub 50 m.”*

**- MESAJ 2**

**COD GALBEN:** ,,*În intervalul 11 februarie, ora 20:00 - 12 februarie, ora 20:00,* î*n zona înaltă de munte, vântul va prezenta intensificări cu rafale ce vor depăși 80...100 km/h, spulberând zăpada și determinând scăderea vizibilității.”*

Această **AVERTIZARE METEOROLOGICĂ** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HARGHITA, HUNEDOARA, MARAMUREŞ, MEHEDINŢI, MUREŞ, NEAMŢ, PRAHOVA, SATU MARE, SĂLAJ, SIBIU, SUCEAVA, TIMIŞ, VÂLCEA şi VRANCEA (27 prefecturi) - COD GALBEN;*

*- BIHOR, BISTRIŢA-NĂSĂUD, CLUJ, MARAMUREŞ, MUREŞ, NEAMŢ şi SUCEAVA, (7 prefecturi)) - COD PORTOCALIU.*

**ÎN ŢARĂ**

Valorile termice au fost mai ridicate decât în mod normal pentru această perioadă în cea mai mare parte a țării. Pe parcursul zilei, cerul a fost variabil în regiunile extracarpatice și mai mult noros în rest, s-au semnalat precipitații slabe, sub formă de ploaie în Banat, Crișana, Maramureș și izolat în Moldova, iar în Transilvania, local, au predominat ploile. La munte, au fost precipitații mixte, iar la altitudini mai mari a nins. Noaptea, cerul a fost mai mult noros în toate regiunile și au fost precipitații predominant sub formă de ploaie, în Maramureș, Crișana, Transilvania, cea mai mare parte a Banatului, pe arii extinse în Oltenia și local în Dobrogea și Moldova. În zona montană au fost predominant ninsori la altitudini mari și precipitații mixte la altitudini mai joase. Cantitățile de apă înregistrate au fost de până la 25 l/mp (Stâna de Vale). În nordul și centrul țării s-au semnalat și descărcări electrice, iar în județele Bistrița și Sibiu a fost mazăriche. Vântul a suflat slab și moderat, cu intensificări pe crestele montane, cu rafale de peste 90...120 km/h (până la 144 km/h la Ceahlău-Toaca), spulberând zăpada, viscolind ninsoarea și determinând scăderea semnificativă a vizibilității. Intensificări ale vântului au fost și în regiunile vestice, centrale și estice, cu viteze în general de 45...55 km/h. Stratul de zăpadă măsurat aseară la ora 20 era de până la 136 cm la munte (Bâlea Lac), local în Muntenia, de până la 20 cm (Giurgiu), până la 7 cm în Dobrogea (Mahmudia), de până la 5 cm în Moldova (Rădăuți și Bârnova) și de până la 4 cm în Transilvania (Toplița). Temperaturile maxime s-au încadrat între 0 grade la Toplița și 14 grade la Lugoj, Moldova Nouă și Târgu Ocna, iar la ora 06 se înregistrau valori termice cuprinse între -1 grad la Dej, Târgu Mureș, Apa-Neagră, Petroșani și Polovragi și 8 grade la Pătârlagele și Târgu Ocna. Cu totul izolat în Moldova s-a semnalat ceață.

***Observaţii:*** *de ieri de la ora 06 au fost în vigoare 16 mesaje privind fenomene meteorologice periculoase imediate, dintre care:*

*- 4 mesaje de avertizare cod portocaliu emise după cum urmează: 2 de către SRPV Bacău și câte 1 de către SRPV Timișoara și SRPV Cluj;*

*- 12 mesaje de atenționare cod galben emise după cum urmează: câte 4 mesaje de către SRPV Cluj și SRPV Constanța, 3 de către SRPV Timișoara și 1 de către SRPV Bacău.*

**LA BUCUREŞTI**

Vremea a continuat să se încălzească ușor. Cerul a fost variabil pe parcursul zilei, iar seara și noaptea a avut înnorări mai accentuate și, trecător, a plouat slab. Vântul a suflat slab și moderat. Stratul de zăpadă măsurat aseară la ora 20 era de 10 cm la Filaret și 8 cm la Băneasa. Temperatura maximă a fost de 7 grade la Afumați și 6 grade la Filaret și Băneasa. La ora 06 se înregistrau 3 grade la Afumați și Băneasa și 4 grade la Filaret.

**3. Prognoza meteorologică în intervalul 11.02.2020, ora 08.00 –12.02.2020, ora 08.00**

**ÎN ŢARĂ**

Pe parcursul zilei și în orele serii, cerul va avea înnorări în cea cea mai mare parte a țării. **La munte va ninge, iar vântul va sufla tare, în special la altitudini mari, unde vor fi rafale de peste 90....120 km/h, viscolind și spulberând zăpada și determinând scăderea vizibilității sub 50 m; se va depune strat de zăpadă, mai consistent în nordul Carpaților Orientali. Intensificări ale vântului vor fi și în Maramureș, Transilvania, Crișana și Banat, cu viteze de 55...65 km/h și izolat 70...80 km/h,** iar în celelalte regiuni, local și temporar, rafalele vor atinge în general 45...55 km/h. Vor fi precipitații pe arii extinse în vest, sud-vest, centru și nord și pe spații mici în rest; acestea vor fi mixte în Maramureș, în zona deluroasă din Crișana și Banat și local în Transilvania, iar în rest vor predomina ploile. În cursul nopții cerul va deveni parțial noros și va mai ninge slab la munte**, unde -la altitudini mari- vântul va sufla cu peste 80...100 km/h, spulberând zăpada.** Izolat vor mai fi condiții de polei.Temperatura aerului va avea valori peste cele normale în a doua decadă a lunii februarie, cu maxime ce se vor încadra între 3 și 11 grade și minime în general între -4 și 4 grade.

**LA BUCUREŞTI**

Cerul va avea înnorări în cursul zilei și trecător, cu o probabilitate mai mare după-amiaza, va ploua slab. Vântul va avea intensificări temporare, mai ales seara și noaptea, când rafalele vor atinge 50...55 km/h. Temperatura aerului va avea valori peste cele normale la această dată, cu o maximă de 8...9 grade și o minimă de -1...1 grad.

**4. Buletin nivometeorologic emis pentru perioada 10.02.2020 – 11.02.2020**

**Evoluția vremii în intervalul 09.02.2020, ora 16 – 10.02.2020, ora 16:**

Vremea a fost relativ caldă pentru această perioadă. Cerul a fost mai mult senin ieri, și temporar noros azi când izolat a nins slab în Orientali. Vântul a suflat tare, din sector sud-vestic și vestic, cu rafale de 80-110 km/h pe crestele din Carpații Orientali și Occidentali și mai reduse în rest, viscolind ninsoarea, sau spulberând zăpada. Pe arii restrânse s-a semnalat ceață, asociată și cu depunere de chiciură. Stratul de zăpadă a scăzut în general cu 1-5 cm, și cu până la 10 cm în în Carpații Meridionali (Bâlea Lac). Sunt formate numeroase troiene în zona înaltă cu dimensiuni de peste 2 metri.

**Grosimea stratului de zăpadă în 10.02.2020, ora 14:**

Carpații Meridionali: 136 cm la Bâlea-Lac, 54 cm la Vf. Omu, 32 cm la Cuntu, 24 cm Vf. Țarcu, 32 cm la Păltiniș, 18 cm la Parâng, 29 cm la Predeal, 22 cm la Fundata, 17 cm la Sinaia;

Carpații Orientali: 86 cm la Lăcăuți, 42 cm la Vf. Călimani, 40 cm la Bucin, 25 cm la Ceahlău-Toaca, 15 cm la Iezer-Rodnei, 11 cm la Poiana Stampei;

Carpații Occidentali: 54 cm la Semenic, 45 cm la Vlădeasa 1400 m, 31 cm la Stâna de Vale, 16 cm la Băișoara, 18 cm la Vf. Vlădeasa 1800 m.

**Prognoza vremii în intervalul 10.02.2020, ora 20 – 11.02.2020, ora 20:**

Temperaturile vor fi mai ridicate decât normalul termic al perioadei dar vântul puternic va scădea indicele de răcire și va accentua senzația de rece. Cerul va fi mai mult noros și pe arii relativ exinse se vor semnala ninsori, la peste 1000 m în cursul nopții și la peste 1500, mâine la orele amiezii. Sub aceste altitudini, temporar vor fi precipitații mixte. În Carpații Occidentali, în nordul Carpaților Orientali și în vestul Carpaților Meridionali se va depune, local, strat de zăpadă mai consistent. Vântul va sufla tare, din sector predominant vestic, cu viteze ce vor depăși pe creste 100-120 km/h.

Temperaturi prognozate în intervalul 10.02.2020 ora 20 - 11.02.2020 ora 20:

**Peste 1800 m:** temperaturi minime: -11 la -7 gr.C; temperaturi maxime: -8 la -4 gr.C;

**Sub 1800 m:** temperaturi minime: -7 la -4 gr.C; temperaturi maxime: -3 la 1 gr.C.

**Masivul Bucegi:** **RISC 3 - însemnat**

Plăcile de vânt actuale și cele noi care se vor forma ca urmare a vântului puternic reprezintă riscul principal. Sunt prezente de asemenea acumulări de zăpadă și troiene în zonele adăpostite, iar pe muchii s-au format cornișe. Acestea se pot rupe sau desprinde la încărcări mici și pot declanșa avalanșe de dimensiuni mici sau medii, antrenând și stratul de zăpada recentă.

Ninsorile care vor veni, vor acoperi plăcile de vânt prezente în partea superioară a stratului, iar vântul puternic va creea altele noi, în special pe versanții estici. Întâlnim cornișe pe muchii, orientate spre est, sud-est și sud, troiene și multiple plăci de vânt, de mărimi considerabile. În zonele adăpostite depozitele de zăpadă depășesc 50 cm.

**Munții Făgăraș: RISC 3 - însemnat**

Chiar dacă vremea frumoasă din weekend a produs o ușoară compactare a stratului, plăcile de vânt prezente constituie în continuare riscul principal de avalanșe la altitudini de peste 1800 m. Sunt formate și cornișe care pot fi dislocate sau rupte la supraîncărcări mici, favorizând declanșarea de avalanșe mici sau medii.

Ninsorile care vor veni, vor acoperi plăcile de vânt prezente în partea superioară a stratului, iar vântul puternic va creea altele noi, în special pe versanții estici. În zonele adăpostite stratul de zăpadă recentă este consistent, instabil și prezintă coeziune slabă cu cel vechi. Stratul vechi are grosime de peste 1 metru, este în general stabilizat și are rezistență mare. În locurile adăpostite, depozitele de zăpadă pot depăși 2 metri, fiind formate multiple troiene.

**Munții Parâng-Şureanu: RISC 3 - însemnat**

Întâlnim numeroase plăci de vânt, în special pe versanții cu orientare sudică, sud-vestică și sud-estică, care chiar și în condițiile unei supraîncărcări mici se pot rupe și duce la declanșarea avalanșelor, în general de mici dimensiuni, riscul fiind mai ridicat în zonele cu acumulări mari de zăpadă din zonele adăpostite, unde pot fi întâlnite și troiene.

Ninsorile care vor veni, vor acoperi plăcile de vânt prezente în partea superioară a stratului, iar vântul puternic va creea altele noi, în special pe versanții estici. Zăpada recentă, transportată în cea mai mare parte în zonele adăpostite, are coeziune slabă cu stratul vechi, stabilizat. Se întâlnesc numeroase plăci de vânt, formate recent, precum și cornișe pe muchii. Pe văi și în zonele adăpostite regăsim depozite mai mari de zăpadă.

**Munții Călimani-Bistriţei-Ceahlău: RISC 3 - însemnat**

Stratul de zăpadă va crește, local mai consistent, iar riscul va fi mai prezent în zonele cu acumulări mari de zăpadă și pe pantele foarte înclinate. La altitudini de peste 1800 m, s-au format numeroase plăci de vânt iar altele noi se vor forma pe versanții estici. La supraîncărcări acestea se pot fisura și desprinde cu ușurință, antrenând în alunecare și stratul de zăpadă recentă.

Ninsorile care vor veni, vor acoperi plăcile de vânt prezente în partea superioară a stratului, iar vântul puternic va creea altele noi, în special pe versanții estici. Regăsim cornișe pe muchii și multiple plăci de vânt, formate recent, precum și troiene nou formate. Pe văi și în zonele adăpostite regăsim depozite mai mari de zăpadă.

**Munții Rodnei: RISC 3 - însemnat**

Stratul de zăpadă va crește, local mai consistent, iar riscul va fi mai prezent în zonele cu

acumulări mari de zăpadă și pe pantele foarte înclinate. La altitudini de peste 1800 m, s-au format numeroase plăci de vânt iar altele noi se vor forma pe versanții estici. La supraîncărcări acestea se pot

fisura și desprinde cu ușurință, antrenând în alunecare și stratul de zăpadă recentă.

Ninsorile care vor veni, vor acoperi plăcile de vânt prezente în partea superioară a stratului, iar vântul puternic va creea altele noi, în special pe versanții estici. Regăsim cornișe pe muchii și multiple plăci de vânt, formate recent, precum și troiene nou formate. Pe văi și în zonele adăpostite regăsim depozite mai mari de zăpadă.

**Munții Ţarcu-Godeanu: RISC 3 - însemnat**

Întâlnim numeroase plăci de vânt, în special pe versanții cu orientare sudică, sud-vestică și sud-estică, care, mai ales în condițiile unei supraîncărcări mari, se pot rupe și duce la declanșarea avalanșelor, în general de mici dimensiuni, riscul fiind mai ridicat în zonele cu acumulări mari de zăpadă din zonele adăpostite, unde pot fi întâlnite și troiene.

Ninsorile care vor veni, local consistente, vor acoperi plăcile de vânt prezente în partea superioară a stratului, iar vântul puternic va creea altele noi, în special pe versanții estici. Zăpada recentă, transportată în cea mai mare parte în zonele adăpostite, are coeziune slabă cu stratul vechi, stabilizat. Se întâlnesc numeroase plăci de vânt, formate recent, precum și cornișe pe muchii. Pe văi și în zonele adăpostite regăsim depozite mai mari de zăpadă.

**Munții Vlădeasa-Muntele Mare: RISC 2 - moderat**

Ninsorile care vor veni, local consistente, vor acoperi plăcile de vânt prezente în partea superioară a stratului, iar vântul puternic va creea altele noi, în special pe versanții estici.

Stratul de zăpadă este în general stabilizat.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează că începând cu data de 11.02.2020, ora 02:00, la staţia de epurare din localitatea Sântuhalm, judeţul Hunedoara, aparţinând operatorului Apa Prod Deva, apele neepurate sunt evacuate direct în râul Cerna, ca urmare a creşterii debitelor de apă pluvială colectată din sistemul de canalizare.

Se va reveni cu informaţii suplimentare.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 07.02.2020-09.02.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 09.02.2020-10.02.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

Direcția de Comunicare